കേരള യാത്ര 2026

ഇന്ത്യൻ ഗ്രാൻഡ് മുഫ്തിയും കേരള മുസ്‌ലിം ജമാഅത്ത് സംസ്ഥാന പ്രസിഡന്റുമായ കാന്തപുരം എ.പി. അബൂബക്കർ മുസ്‌ലിയാർ 2026 ജനുവരിയിൽ കാസർക്കോട് നിന്നും തിരുനന്തപുരത്തേക്ക് നടത്തുന്ന യാത്ര തുടങ്ങി. 
കേരള മുസ്‌ലിം ജമാഅത്തിന്റെ ആഭിമുഖ്യത്തിൽ സംഘടിപ്പിക്കുന്ന ഒരു സംസ്ഥാനതല പര്യടനമാണ് ഇത്. 'മനുഷ്യർക്കൊപ്പം' എന്ന പ്രമേയത്തിൽ ഊന്നിയാണ് ഈ യാത്ര സംഘടിപ്പിക്കപ്പെട്ടിരിക്കുന്നത്. 2026 ജനുവരി 1-ന് കാസർകോട് ജില്ലയിലെ ഉള്ളാൾ ദർഗയിൽ നിന്ന് ആരംഭിച്ച യാത്ര ജനുവരി 16-ന് തിരുവനന്തപുരത്ത് സമാപിക്കുന്നു. കാന്തപുരം എ.പി. അബൂബക്കർ മുസ്‌ലിയാർ മുൻപ് നടത്തിയ കേരള യാത്രകളുടെ ( 2012-ലെ കേരള യാത്ര) തുടർച്ചയായാണ് ഈ യാത്രയെ കണക്കാക്കുന്നത്. മുൻപത്തെ യാത്രകളിൽ നിന്ന് വ്യത്യസ്തമായി, മാറുന്ന രാഷ്ട്രീയ-സാമൂഹിക സാഹചര്യങ്ങളിൽ മാനവിക മൂല്യങ്ങൾക്ക് ഊന്നൽ നൽകുന്നു എന്നതാണ് ഇതിന്റെ പ്രത്യേകത. സമസ്തയുടെ ഔദ്യോഗിക പതാക അംഗീകരിച്ചതിന്റെ 63-ാം വാർഷിക വേളയിലാണ് ഈ യാത്ര നടക്കുന്നത്.യാത്രയുടെ ഭാഗമായി ഓരോ ജില്ലകളിലും നടന്ന സ്വീകരണ പരിപാടികളിൽ വിവിധ ആവശ്യങ്ങൾ ഉന്നയിക്കുകയുണ്ടായി  . 

## ലക്ഷ്യം
സമൂഹത്തിൽ വർദ്ധിച്ചുവരുന്ന അസഹിഷ്ണുതയ്ക്കെതിരെ മാനവികതയുടെ സന്ദേശം പ്രചരിപ്പിക്കുക, മതസൗഹാർദ്ദം ഊട്ടിയുറപ്പിക്കുക, പാർശ്വവൽക്കരിക്കപ്പെട്ട വിഭാഗങ്ങളുടെ ക്ഷേമം ഉറപ്പാക്കുക എന്നിവയാണ് യാത്രയുടെ പ്രധാന ലക്ഷ്യങ്ങൾ. "മനുഷ്യരെ തിരിച്ചറിയുക, അവരോടൊപ്പം നിൽക്കുക" എന്ന സന്ദേശമാണ് യാത്ര മുന്നോട്ടുവെക്കുന്നത്.

## വിവരണം

## പ്രധാന ഘട്ടങ്ങൾ

* **ഉദ്ഘാടനം:** 2026 ജനുവരി 1-ന് ഉച്ചയ്ക്ക് 12:30-ന് ഉള്ളാൾ ദർഗയിൽ നിന്ന് യാത്ര പ്രയാണം തുടങ്ങി. കർണാടക നിയമസഭാ സ്പീക്കർ യു.ടി. ഖാദർ ഉൾപ്പെടെയുള്ള പ്രമുഖർ മംഗലാപുരത്ത് വെച്ച് യാത്രയ്ക്ക് സ്വീകരണം നൽകി. കേരള അതിർത്തിയായ തലപ്പാടിയിൽ വെച്ച് കേരള മുസ്‌ലിം ജമാഅത്ത് പ്രവർത്തകർ യാത്രയെ സ്വീകരിച്ചു.
* **പര്യടനം:** കേരളത്തിലെ 14 ജില്ലകളിലൂടെയും യാത്ര കടന്നുപോകുന്നു. ഓരോ ജില്ലയിലെയും പ്രധാന കേന്ദ്രങ്ങളിൽ സ്വീകരണ യോഗങ്ങളും പ്രഭാഷണങ്ങളും സംഘടിപ്പിച്ചിട്ടുണ്ട്.
* **സമാപനം:** ജനുവരി 16-ന് തിരുവനന്തപുരം പുത്തരിക്കണ്ടം മൈതാനത്തുള്ള താജുൽ ഉലമ നഗറിൽ വെച്ച് യാത്ര സമാപിക്കും. സമാപന സമ്മേളനത്തോടനുബന്ധിച്ച് മിഅ്‌റാജ് കോൺഫറൻസും നടക്കും.
### കാസർക്കോട് ജില്ല
കേരളീയർ ഇസ്‌ലാമിനെ പരിചയപ്പെട്ടതെന്ന് സമസ്ത കേരള ജംഇയ്യത്തുൽ ഉലമയിലൂടെയും അതിന്റെ മുൻകാല രൂപങ്ങളിലൂടെയുമാണെന്ന് കാന്തപുരം എ.പി. അബൂബക്കർ മുസ്‌ലിയാർ പറഞ്ഞു. കാസർക്കോട് ചെർക്കളയിൽ കേരള യാത്രയ്ക്ക് നൽകിയ സ്വീകരണ സമ്മേളനത്തിൽ സംസാരിക്കുകയായിരുന്നു അദ്ദേഹം. സമസ്തയുടെ ക്രിയാത്മകമായ പ്രവർത്തനങ്ങളുടെ ഗുണഫലം മറ്റ് സമുദായങ്ങൾക്കും ലഭിച്ചിട്ടുണ്ട്. കേരളത്തിലെ ഭരണാധികാരികൾ അർഹമായ ആദരവോടെയാണ് ഇസ്‌ലാമിനെ സ്വീകരിച്ചത്. കേരളത്തിന്റെ വടക്കൻ ഭാഗങ്ങളിൽ ഇസ്‌ലാം പ്രചാരണത്തിന് നേതൃത്വം നൽകിയ മാലിക് ബിൻ ദീനാർ, സമാധാനപരമായ സഹവർത്തിത്വത്തിനും വിശുദ്ധമായ ആത്മീയതയ്ക്കും വേണ്ടിയാണ് നിലകൊണ്ടതെന്നും അദ്ദേഹം പറഞ്ഞു.സമസ്ത പ്രസിഡന്റ് ഇ. സുലൈമാൻ മുസ്‌ലിയാർ, മന്ത്രി കടന്നപ്പള്ളി രാമചന്ദ്രൻ, കർണാടക സ്പീക്കർ യു.ടി. ഖാദർ, രാജ്‌മോഹൻ ഉണ്ണിത്താൻ എം.പി.,സയ്യിദ് അലി ബാഫഖി തങ്ങൾ, സയ്യിദ് കെ.എസ്. ആറ്റക്കോയ തങ്ങൾ കുമ്പോൽ,  എം.എൽ.എമാരായ എം. രാജഗോപാലൻ, എൻ.എ. നെല്ലിക്കുന്ന്, സി.എച്ച്. കുഞ്ഞമ്പു, ഇ. ചന്ദ്രശേഖരൻ, എ.കെ.എം. അഷ്‌റഫ്, ചിന്മയ മിഷൻ കേരള മേധാവി സ്വാമി വിവേകാനന്ദ സരസ്വതി, ഫാദർ മാത്യു ബേബി, കല്ലട്ര മാഹിൻ ഹാജി തുടങ്ങിയവർ പങ്കെടുത്തു.

### കണ്ണൂർ ജില്ല
കേരള മുസ്‌ലിം ജമാഅത്തിന്റെ ആഭിമുഖ്യത്തിൽ സംഘടിപ്പിക്കപ്പെട്ട കേരള യാത്ര 2026 ജനുവരി 2-ന് രണ്ടാം ദിവസത്തെ പര്യടനം കണ്ണൂർ ജില്ലയിൽ പൂർത്തിയാക്കി. ജില്ലയിലെ പയ്യന്നൂരിലും കണ്ണൂർ കളക്ടറേറ്റ് മൈതാനത്തും യാത്രയ്ക്ക് സ്വീകരണം നൽകി. സ്വീകരണ സമ്മേളനത്തിൽ സംസാരിക്കവേ, രാഷ്ട്രീയ-സാമുദായിക നേതാക്കൾ വർഗീയ പരാമർശങ്ങളിൽ നിന്ന് വിട്ടുനിൽക്കണമെന്ന് യാത്രാ നായകനായ കാന്തപുരം എ.പി. അബൂബക്കർ മുസ്‌ലിയാർ ആഹ്വാനം ചെയ്തു. സമുദായ നേതാക്കളുടെ അശ്രദ്ധമായ ഓരോ പ്രയോഗവും സമൂഹത്തിൽ വിള്ളലുകൾ ഉണ്ടാക്കുമെന്നും, ജനാധിപത്യ മൂല്യങ്ങളും മതസൗഹാർദ്ദവും സംരക്ഷിക്കാൻ ഉത്തരവാദിത്തപ്പെട്ടവർ ജാഗ്രത പാലിക്കണമെന്നും അദ്ദേഹം ഓർമ്മിപ്പിച്ചു. .

### കോഴിക്കോട് ജില്ല
സ്വതന്ത്ര പരമാധികാര രാജ്യങ്ങൾക്ക് മേൽ അമേരിക്ക നടത്തുന്ന ആക്രമണങ്ങൾക്കെതിരെ ലോകം കൈകെട്ടി നോക്കിനിൽക്കരുതെന്ന് കാന്തപുരം എ.പി. അബൂബക്കർ മുസ്‌ലിയാർക്ക് കോഴിക്കോട് നൽകിയ സ്വീകരണത്തിൽ പറഞ്ഞു.
ഇത്തരം ഏകപക്ഷീയമായ ആക്രമണങ്ങൾ അനുവദിക്കരുത്. ഇതിനെതിരെ ഇന്ത്യ ശബ്ദമുയർത്തുകയും പ്രതിഷേധങ്ങൾക്ക് നേതൃത്വം നൽകുകയും വേണം.വെനസ്വേലയ്‌ക്കെതിരായ ഏകപക്ഷീയമായ കടന്നുകയറ്റം ഒരു സാഹചര്യത്തിലും അംഗീകരിക്കാനാവില്ല.ഇത്തരം ആക്രമണങ്ങൾ ജനാധിപത്യമെന്ന ആശയത്തെ തന്നെ ഇല്ലാതാക്കുമെന്നും ലോകം ഏകാധിപത്യത്തിലേക്ക് നീങ്ങുകയാണോ എന്ന് ആശങ്കയുണ്ടെന്നും അദ്ദേഹം പറഞ്ഞു.https://www.thehindu.com/news/national/kerala/india-should-oppose-us-attacks-on-sovereign-nations-kanthapuram/article70471541.ece  ജോൺ ബ്രിട്ടാസ് എംപി ആണ് ഇവിടത്തെ സ്വീകരണ യോഗം ഉദ്ഘാടനം ചെയ്തത്.
### മലപ്പുറം ജില്ല

മലപ്പുറം ജില്ലയുടെ മതസൗഹാർദ്ദവും സഹവർത്തിത്വവും രാജ്യം മാതൃകയാക്കണമെന്ന് കാന്തപുരം എ.പി. അബൂബക്കർ മുസ്‌ലിയാർ പ്രസ്താവിച്ചു. ചില തൽപരകക്ഷികൾ മലപ്പുറത്തെ വർഗീയമായി ചിത്രീകരിക്കാൻ ശ്രമിക്കുന്നുണ്ടെന്നും, എന്നാൽ ജില്ലയിലെ ജനങ്ങളുടെ സ്നേഹവും ഒരുമയും നേരിട്ട് മനസ്സിലാക്കാവുന്നതാണെന്നും അദ്ദേഹം പറഞ്ഞു. കൂടാതെ ജില്ലയുടെ വിഭജന ആവശ്യം മതപരമായ കാഴ്ചപ്പാടിലൂടെ കാണരുതെന്നും ജനസംഖ്യാ വർദ്ധനവിന് അനുസരിച്ചുള്ള പുനഃസംഘടനയാണ് വേണ്ടതെന്നും അദ്ദേഹം അഭിപ്രായപ്പെട്ടു.ആര്യാടൻ ഷൌക്കത്ത് എംഎൽഎ, എ വിജയരാഘവൻ തുടങ്ങിയവർ ഇവിടെ പ്രസംഗിച്ചു.

### പാലക്കാട് ജില്ല
അന്നം ചോദിച്ചു വരുന്നവരെ തല്ലിക്കൊല്ലുന്നത് കാടത്തമാണെന്നും, മനുഷ്യരെ വംശീയമായി വേർതിരിക്കുന്ന ചിന്തകൾ സമൂഹത്തിന് ഗുണകരമല്ലെന്നും" പാലക്കാട് നടന്ന സ്വീകരണയോഗത്തിൽ അദ്ദേഹം അഭിപ്രായപ്പെട്ടു.മതനിരപേക്ഷത ഉയർത്തിപ്പിടിക്കുന്നതിൽ കാന്തപുരം എ.പി.അബൂബക്കർ മുസല്യാർക്കും കേരള മുസ്‌ലിം ജമാഅത്തിനും വലിയ പങ്കുണ്ടെന്നു യോഗം ഉദ്ഘാടനം ചെയ്ത മന്ത്രി എം.ബി.രാജേഷ്. പറഞ്ഞു.തിന്മകളെ നന്മ കൊണ്ടു പ്രതിരോധിക്കണമെന്നും ജനറൽ സെക്രട്ടറിമാരായ സയ്യിദ് ഇബ്രാഹിമുൽ ഖലീൽ അൽ ബുഖാരിയും പേരോട് അബ്ദുറഹിമാൻ മുസ്ലിയാരും പറഞ്ഞു. പാലക്കാടിനായി പ്രത്യേക കാർഷിക വികസന പാക്കേജ് പ്രഖ്യാപിക്കണം.സംസ്ഥാനത്തിന്റെ ഭക്ഷ്യസുരക്ഷയ്ക്ക് നിർണ്ണായക സംഭാവന നൽകുന്ന ജില്ലയിലെ നെൽകർഷകരെയും നെൽപ്പാടങ്ങളെയും സംരക്ഷിക്കാൻ പാക്കേജ് അനിവാര്യമാണ്. നെല്ലിന്റെ താങ്ങുവില വർദ്ധിപ്പിക്കുക, സംഭരിക്കുന്ന നെല്ലിന്റെ പണം ഒരു മാസത്തിനകം നൽകുക തുടങ്ങിയ നിർദ്ദേശങ്ങളും പാക്കേജിൽ ഉൾപ്പെടുത്തണം.പാലക്കാട് ഗവ. മെഡിക്കൽ കോളേജിനെ സ്വയംപര്യാപ്തമാക്കണമെന്നും നേതൃത്വം ആവശ്യപ്പെട്ടു. ഉദ്ഘാടനം കഴിഞ്ഞ് 10 വർഷം പിന്നിട്ടിട്ടും അടിസ്ഥാന സൗകര്യങ്ങൾ ഇല്ലാതെ റഫറൽ കേന്ദ്രമായി തുടരുകയാണ് മെഡിക്കൽ കോളേജ്. ആവശ്യത്തിന് സ്പെഷ്യലിസ്റ്റ് ഡോക്ടർമാരെ നിയോഗിച്ച് ആധുനിക ചികിത്സാ സൗകര്യങ്ങൾ ഉറപ്പാക്കി മെഡിക്കൽ കോളേജിനെ പൂർണ്ണസജ്ജമായ ചികിത്സാ കേന്ദ്രമാക്കി മാറ്റണം. അട്ടപ്പാടി, നെല്ലിയാമ്പതി പോലുള്ള മലയോര മേഖലകളിലേക്കുള്ള ഗതാഗത സൗകര്യങ്ങൾ മെച്ചപ്പെടുത്തണമെന്നും മഴക്കാലങ്ങളിൽ ഈ പ്രദേശങ്ങൾ ഒറ്റപ്പെടുന്ന സാഹചര്യം ഒഴിവാക്കണമെന്നും നേതാക്കൾ ആവശ്യപ്പെട്ടു. മുസ്‍ലിം ജമാഅത്ത് സംസ്ഥാന വൈസ് പ്രസിഡന്റ് മാരായമംഗലം എ.പി. അബ്ദുറഹ്മാൻ ഫൈസി,  വി.കെ. ശ്രീകണ്ഠൻ എം.പി, എം.എൽ.എ മാരായ കെ. പ്രേംകുമാർ, പി. മമ്മിക്കുട്ടി, എ. മുഹമ്മദ് മുഹ്‌സിൻ, മുൻ എം.എൽ.എ മാരായ എം. ഹംസ, കളത്തിൽ അബ്ദുള്ള, സി.പി.ഐ സംസ്ഥാന എക്സിക്യൂട്ടീവ് അംഗം കെ.പി. സുരേഷ്‌രാജ്, കെ.പി.സി.സി സെക്രട്ടറി പി. ഹരിഗോവിന്ദൻ, സയ്യിദ് ഇബ്രാഹിമുൽ ഖലീൽ അൽ ബുഖാരി, പേരോട് അബ്ദുറഹ്മാൻ സഖാഫി, പൊന്മള അബ്ദുൽ ഖാദർ മുസല്യാർ, മാരായമംഗലം എ.പി. അബ്ദുറഹ്മാൻ ഫൈസി, സാദിഖ് സഖാഫി പെരിന്താറ്റിരി, കൂറ്റമ്പാറ അബ്ദുറഹ്മാൻ ദാരിമി തുടങ്ങിയവർ സംസാരിച്ചു.
## പത്തനംതിട്ട
മലിനമാകുന്ന പമ്പാനദി സംരക്ഷിക്കാൻ അടിയന്തരമായി മാതൃക പദ്ധതികൾ നടപ്പിലാക്കാൻ ശാസ്ത്രീയ പരിഹാര മാർഗങ്ങൾ സർക്കാർ ഉടനെ കണ്ടെത്തണമെന്ന് കാന്തപുരം എ.പി.അബൂബക്കർ മുസല്യാർ പറഞ്ഞു. കേരള യാത്രക്ക് പത്തനംതിട്ടയിൽ നൽകിയ സ്വീകരണ സമ്മേളനത്തിൽ പ്രസംഗിക്കുകയായിരുന്നു അദ്ദേഹം. ഹിന്ദു – ഹൈന്ദവ – മുസ്ലീം വിഭാഗങ്ങൾ ഒന്നിച്ച് ജീവിക്കുന്ന നാടാണ് നമ്മുടേത്. നമ്മുടെ രാജ്യത്തിന്റെ പൈതൃകം സൗഹൃദമാണ്. ആ സൗഹൃദം കാത്തു സൂക്ഷിക്കണം എന്നും അദ്ദേഹം പറഞ്ഞു.നിരവധി സാമൂഹ്യ രാഷ്ട്രീയ രംഗത്തുള്ളവർ സംബന്ധിച്ചു

## ആലപ്പുഴ
ആലപ്പുഴ ജില്ലയിൽ ജനുവരി 14നു നടന്ന സ്വീകരണ പരിപാടിയിൽ ശ്രീനാരായണ ധർമ്മസംഘം ട്രസ്റ്റ് നൽകുന്ന ശ്രീനാരായണ ഗുരു പുരസ്കാരം (Sree Narayana Guru Award) 2024-ൽ മർക്കസ് ചാൻസലറും ഇന്ത്യൻ ഗ്രാൻഡ് മുഫ്തിയുമായ കാന്തപുരം എ.പി. അബൂബക്കർ മുസ്‍ലിയാർക്ക് സമ്മാനിച്ചു. ശ്രീനാരായണ ഗുരുവിന്റെ വിശ്വമാനവികതയും  ദർശനങ്ങളും പ്രചരിപ്പിക്കുന്നതിനും വിദ്യാഭ്യാസ-സാമൂഹിക മേഖലകളിൽ നൽകിയ മികച്ച സംഭാവനകൾ പരിഗണിച്ചുമാണ് ഈ അവാർഡ് നൽകിയത്. സാമൂഹിക സേവനം, വിദ്യാഭ്യാസം, ജീവകാരുണ്യം എന്നീ മേഖലകളിലെ പ്രവർത്തനങ്ങൾക്കാണ് പുരസ്കാരം. ശിവഗിരി മഠത്തിൽ വെച്ച് നടന്ന ചടങ്ങിലാണ് പുരസ്കാരം സമ്മാനിച്ചത്. 1,00,001 രൂപയും പ്രശസ്തിപത്രവും ഫലകവും അടങ്ങുന്നതാണ് അവാർഡ്. മതസൗഹാർദ്ദം വളർത്തുന്നതിനും സമൂഹത്തിലെ പാർശ്വവൽക്കരിക്കപ്പെട്ടവരുടെ ഉന്നമനത്തിനുമായി കാന്തപുരം നടത്തുന്ന പ്രവർത്തനങ്ങൾ ശ്രീനാരായണ ഗുരുവിന്റെ "ഒരു ജാതി ഒരു മതം ഒരു ദൈവം മനുഷ്യന്" എന്ന സന്ദേശവുമായി ചേർന്നുനിൽക്കുന്നു എന്ന് ജൂറി വിലയിരുത്തിയിരുന്നു.

## പ്രഖ്യാപനങ്ങളും ആവശ്യങ്ങളും
ഈ യാത്രയുടെ ഭാഗമായി സംഘടിപ്പിക്കപ്പെട്ട പരിപാടിയിൽ മലപ്പുറം ജില്ല വിഭജിക്കണമെന്ന ആവശ്യവുമായി കാന്തപുരം എ.പി. അബൂബക്കർ മുസ്‌ലിയാർ നേതൃത്വം നൽകുന്ന കേരള മുസ്ലിം ജമാഅത്ത്  രംഗത്ത് വന്നു. ജില്ലയുടെ വിസ്തൃതിയും ജനസംഖ്യാ വർധനവും പരിഗണിച്ച് ഭരണസൗകര്യത്തിനായി ജില്ല വിഭജിക്കണമെന്ന ആവശ്യം വിവിധ കോണുകളിൽ നിന്ന് ഉയരാറുണ്ടെങ്കിലും, വൈകാരികമായ വിഭജനത്തേക്കാൾ വികസനപരമായ ശാക്തീകരണത്തിനാണ്സം ഘടന ഊന്നൽ നൽകിയത്.സർക്കാർ സേവനങ്ങൾ എളുപ്പത്തിൽ ലഭ്യമാകുന്ന രീതിയിൽ ഭരണസംവിധാനങ്ങൾ വികേന്ദ്രീകരിക്കണമെന്നാണ് സംഘടനയുടെ പ്രാഥമികമായ ആവശ്യം.ജില്ലാ വിഭജന ചർച്ചകൾ സാമുദായിക ധ്രുവീകരണത്തിന് കാരണമാകരുതെന്ന് സംഘടനയ്ക്ക് നിർബന്ധമുണ്ട്. വിഭജനത്തെ വർഗീയമായോ രാഷ്ട്രീയമായോ കാണാതെ, ജനങ്ങളുടെ ജീവിതനിലവാരം ഉയർത്താനുള്ള ഭരണപരമായ പരിഷ്കാരമായി കാണണമെന്നാണ് ഇവരുടെ പക്ഷം. 2026 ഫെബ്രുവരി എട്ടിന് കാസർക്കോട് നടന്ന സുന്നി ഇകെ വിഭാഗം സമസ്തയുടെ സമ്മേളനത്തിലും ഇതെ ആവശ്യമുയർന്നു.45 ലക്ഷത്തിലധികം ജനസംഖ്യയുള്ള മലപ്പുറം പോലുള്ള വലിയ ജില്ലകളെ ചൂണ്ടിക്കാട്ടി, കാര്യക്ഷമമായ ഭരണനിർവഹണത്തിനും വിഭവങ്ങളുടെ തുല്യമായ വിതരണത്തിനും പുതിയ ജില്ലകൾ രൂപീകരിക്കേണ്ടത് അത്യാവശ്യമാണെന്ന് കാസർക്കോട് നടന്ന സമസ്ത സമ്മേളനവും വ്യക്തമാക്കി.2026ൽ നടന്ന കേരള ബജറ്റിലും കേരള യാത്രയിലുന്നയിച്ച വിഷയങ്ങളെ പരിഗണിക്കുകയുണ്ടായി എന്ന് ജാഥ ഉപനായകൻ അവകാശപ്പെട്ടു. 
## ദേശീയ ശ്രദ്ധ
തന്റെ കേരള യാത്രയുടെ സമാപനമായി കാന്തപുരം എപി അബൂബക്കർ മുസ്ലിയാർ പ്രധാനമന്ത്രി നരേന്ദ്ര മോദിയുമായുള്ള കൂടിക്കാഴ്ചയും നടത്തി. യാത്രയിലുടനീളം സാമൂഹിക-രാഷ്ട്രീയ വ്യത്യാസമില്ലാതെ വിവിധ വിഭാഗങ്ങളുമായി അദ്ദേഹം സംവദിച്ചിരുന്നു. ഈ യാത്രയിൽ നിന്ന് ലഭിച്ച അനുഭവങ്ങളും ന്യൂനപക്ഷങ്ങൾ നേരിടുന്ന പ്രശ്നങ്ങൾ ഉൾപ്പെടെയുള്ള ആശങ്കകളും കാന്തപുരം എപി അബൂബക്കർ മുസ്ലിയാർ പ്രധാനമന്ത്രി നരേന്ദ്ര മോദിയുമായി പങ്കുവെച്ചു. വികസന കാര്യങ്ങളിൽ സമൂഹത്തിലെ എല്ലാവരെയും ഉൾക്കൊള്ളുന്നതാകണം. വികസനമെന്നത് കേവലം സാമ്പത്തിക മേഖലയിൽ മാത്രം ഒതുങ്ങരുത് .മനുഷ്യരുടെ സന്തോഷവും മനുഷ്യവികസനവും ഒരുപോലെ പ്രധാനമാണ്. വിഭവങ്ങൾ തുല്യമായി വിതരണം ചെയ്യണം. ജനസംഖ്യാനുപാതികമായും പ്രാദേശിക സന്തുലിതാവസ്ഥ നിലനിർത്തിയുമായിരിക്കണം വിഭവങ്ങൾ അനുവദിക്കേണ്ടത്.
അലിഗഡ് മുസ്‌ലിം സർവകലാശാലയുടെ മലപ്പുറം കേന്ദ്രത്തെ പൂർണ്ണസജ്ജമായ ഒരു വിദ്യാഭ്യാസ കേന്ദ്രമായി വികസിപ്പിക്കണം. വഖഫ് വിഷയത്തിലും നിലവിലെ എസ്ഐആർ സർവേ (SIR) നടപടികളിലുമുള്ള ആശങ്കകളും കാന്തപുരം പ്രധാനമന്ത്രിയോട് അറിയിച്ചു.  ചരിത്രപ്രസിദ്ധമായ പള്ളികളും ഇസ്ലാമിക പൈതൃക കേന്ദ്രങ്ങളും സംരക്ഷിക്കാനാവശ്യമായ നടപടികൾ സ്വീകരിക്കണം.
മൗലാന ആസാദ് നാഷണൽ ഫെല്ലോഷിപ്പ് ഉൾപ്പെടെയുള്ള ന്യൂനപക്ഷ വിദ്യാഭ്യാസ ക്ഷേമ പദ്ധതികൾ പുനഃസ്ഥാപിക്കണം.ദക്ഷിണേന്ത്യയിലെ പ്രധാന തീർത്ഥാടന കേന്ദ്രങ്ങളെ ബന്ധിപ്പിച്ചുകൊണ്ട് ട്രെയിൻ സർവീസുകൾ ആരംഭിക്കണം. തുടങ്ങിയ കേരളയാത്രയിൽ ഉന്നയിച്ചതായ നിരവധി ആവശ്യങ്ങൾ പ്രസ്തുത യോഗത്തിൽ അവതരിപ്പിച്ചിട്ടുണ്ട്.കേരളയാത്ര ഉപനായകനും സമസ്ത കേരള ജംഇയ്യത്തുൽ ഉലമ സെക്രട്ടറി പേരോട് അബ്ദുറഹ്മാൻ സഖാഫിയും മർക്കസ് നോളജ് സിറ്റി മാനേജിംഗ് ഡയറക്ടർ അബ്ദുൽ ഹക്കീം അസ്ഹരി എന്നിവരും ഈ യോഗത്തിൽ പങ്കെടുത്തു.

## അവലംബങ്ങൾ

വർഗ്ഗം:കേരളത്തിലെ സാമൂഹിക പ്രസ്ഥാനങ്ങൾ വർഗ്ഗം:സമസ്ത കേരള ജംഇയ്യത്തുൽ ഉലമ വർഗ്ഗം:2026-ലെ സംഭവങ്ങൾ വർഗ്ഗം:കാന്തപുരം എ.പി. അബൂബക്കർ മുസ്ലിയാർ